ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2028/96 υποβολή: Mary Banotti (PPE) προς την Επιτροπή (12 Iουλίου 1996)

Θέμα: Οικονομική ευθύνη του προγράμματος PHARE

Θα μπορούσε η Επιτροπή να με πληροφορήσει για το πως πραγματοποιείται η απόδοση ευθυνών για τη διαχείριση των οικονομικών, των συμβούλων στο πρόγραμμα PHARE;

Θα μπορούσε, επίσης, η Επιτροπή να αναφέρει πως παρακολουθούνται και ελέγχονται οι πληρωμές των δευτερευόντων συμβούλων;

Απάντηση του κ. Van den Broek εξ ονόματος της Επιτροπής (1 Αυγούστου 1996)

Οι γενικοί όροι όλων των συμβάσεων παροχής υπηρεσιών, που χρηματοδοτούνται από το πρόγραμμα Phare, προβλέπουν ότι «ο ανάδοχος ευθύνεται έναντι του αντισυμβαλλόμενου μέρους για την πλήρη εκτέλεση όλων των υποχρεώσεων που απορρέουν από τη σύμβαση, την αποκατάσταση κάθε ζημίας που προκαλείται στο αντισυμβαλλόμενο μέρος ή τα πρόσωπα στα οποία παρασχέθηκαν οι υπηρεσίες, σαν αποτέλεσμα πράξης ή παράλειψης συναφούς προς την εκτέλεση της συμβάσεως, και η οποία είναι καταλογιστέα σ' αυτόν, ειδικότερα μέσω της εγγυοδοσίας του, ή λόγω της αμέλειάς του, σφαλμάτων ή παραλείψεών του». Παρόμοια ρήτρα αναγράφεται επίσης στις συμβάσεις προμηθειών.

Η Επιτροπή ελέγχει εκ του σύνεγγυς την εφαρμογή όλων των επιμέρους σχεδίων και οι πληρωμές διενεργούνται μόνο μετά από επαλήθευση του γεγονότος ότι έχουν εκπληρωθεί στο ακέραιο οι όροι της συμβάσεως. Οι εκθέσεις των αναδόχων επαληθεύονται από την Επιτροπή και, εφόσον απαιτείται, από ανεξάρτητους ελεγκτές. Οι πληρωμές διενεργούνται όπως προβλέπεται στη σύμβαση, κατά τρόπο που να εξασφαλίζεται ότι σε κάθε στάδιο του σχεδίου έχουν, πριν διενεργηθεί η πληρωμή, επιτευχθεί οι αντικειμενικοί σκοποί και στόχοι. Όλα τα τιμολόγια και οι δαπάνες που υποβάλλονται για επιστροφή επαληθεύονται από τις υπηρεσίες της Επιτροπής με βάση τα δικαιολογητικά έγγραφα, όπως προβλέπεται από τη σύμβαση. Στο τέλος της υλοποίησης του σχεδίου, εκκαθαρίζονται οι λογαριασμοί με βάση έναν ανεξάρτητο οικονομικό έλεγχο. Πέραν των ελέγχων της Επιτροπής, το Ελεγκτικό Συνέδριο ελέγχει την εφαρμογή του προγράμματος Phare και συντάσσει ετήσια έκθεση όσον αφορά όλες τις πτυχές της εφαρμογής του.

Σε πολύ λίγες περιπτώσεις, ανατίθεται στον αντισυμβαλλόμενο ανάδοχο η διαχείριση ειδικών κονδυλίων, για τους σκοπούς της εφαρμογής ενός σχεδίου. Σε τέτοια περίπτωση, τα κονδύλια αυτά έχουν την εγγύηση της τράπεζας στην οποία έχουν κατατεθεί και αποδεσμεύονται προς πληρωμή μόνο μετά από σχετική έγκριση της Επιτροπής.

Η Επιτροπή δεν διενεργεί πληρωμές σε υπεργολάβους-συμβούλους. Ο ανάδοχος του σχεδίου παραμένει πάντοτε εξ ολοκλήρου υπεύθυνος έναντι της Επιτροπής όσον αφορά τις όποιες υπεργολαβίες της συμβάσεως. Οι πληρωμές προς τον ανάδοχο γίνονται μόνο μετά την παροχή των υπηρεσιών ή την παράδοση των προϊόντων.
ΓΡΑΠΤΗ ΕΡΩΤΗΣΗ E-1317/96 υποβολή: Felipe Camisσn Asensio (PPE) προς το (4 Iουνίου 1996)

Θέμα: Προοπτικές εκτέλεσης του ισπανικού γενικού σχεδίου για την κατασκευή έργων υποδομής

Το Ισπανικό Κοινοβούλιο ενέκρινε, κατά το παρελθόν έτος το γενικό σχέδιο κατασκευής έργων υποδομής, το οποίο περιλαμβάνει μια σημαντική σειρά σχεδίων. Εξάλλου, συνεχίζεται η ζωηρή συζήτηση στην Κοινότητα σχετικά με τα διευρωπαϊκά δίκτυα μεταφορών. Κατόπιν τούτου:

Ποια είναι η εκτίμηση του Συμβουλίου όσον αφορά τη βιωσιμότητα της εκτέλεσης, με συμμετοχή των κοινοτικών ταμείων, των σχεδίων που περιλαμβάνονται στο ισπανικό γενικό πρόγραμμα κατασκευής έργων υποδομής;

Απάντηση (14 Οκτωβρίου 1996)

Το Συμβούλιο δεν είναι αρμόδιο να αποφανθεί περί της βιωσιμότητας της εκτέλεσης του κατευθυντήριου προγράμματος κατασκευής έργων υποδομής μεταφορών κράτους μέλους, ανεξαρτήτως του γεγονότος ότι ορισμένα σχέδια που προβλέπονται σε αυτό το πρόγραμμα μπορούν να λαμβάνουν κοινοτικές χρηματοδοτήσεις.
ΓΡΑΠΤΗ ΕΡΩΤΗΣΗ E-1652/96 υποβολή: Hiltrud Breyer (V) προς την Επιτροπή (24 Iουνίου 1996)

Θέμα: Οδηγία 90/22/ΕΟΚ για την ελευθέρωση γενετικώς τροποποιημένων οργανισμών

1. Ποια προϊόντα ελευθερώθηκαν έως σήμερα σύμφωνα με την οδηγία 90/22/ΕΟΚ ((ΕΕ L 117 της 8.5.1990, σελ. 15. ));

2. Ποιες συμβάσεις υπάρχουν προς το παρόν;

3. Πόσες εγκρίσεις για ελευθέρωση και θέση σε κυκλοφορία χορηγήθηκαν στα κράτη μέλη, κατά τόπους και κατά περιόδους;

4. Ποιες ελευθερώσεις και προϊόντα αφορούν οι σχετικές εγκρίσεις (κατά κράτος μέλος);

Απάντηση της Κας Bjerregaard εξ ονόματος της Επιτροπής (1 Αυγούστου 1996)

1. Τα προϊόντα, των οποίων τη διάθεση στην αγορά έχουν εγκρίνει μέχρι σήμερα οι αρμόδιες αρχές των κρατών μελών βάσει της οδηγίας 90/220/ΕΟΚ, παρατίθενται στον ακόλουθο πίνακα:

>TABLE>

(1) C (92) 3215 τελικό, που εγκρίθηκε από την αρμόδια αρχή (ΑΑ) της Ομοσπονδιακής Δημοκρατίας της Γερμανίας στις 31.3.1993. (2) ΕΕ αριθ. L 276 της 9.11.1993, που εγκρίθηκε από την ΑΑ του Βελγίου στις 22.11.1993. (3) ΕΕ αριθ. L 176 της 9.7.1994, που εγκρίθηκε από την ΑΑ της Γαλλίας στις 27.7.1994. (4) ΕΕ αριθ. L 203 της 6.8.1994, που εγκρίθηκε από την ΑΑ της Ομοσπονδιακής Δημοκρατίας της Γερμανίας στις 17.11.1994. (5) ΕΕ αριθ. L 37 της 15.2.1996, που εγκρίθηκε από την ΑΑ του Ηνωμένου Βασιλείου στις 28.2.1996. (6) ΕΕ αριθ. L 107 της 30.4.1996, που εγκρίθηκε από την ΑΑ του Ηνωμένου Βασιλείου στις 7.5.1996.

2. Εκκρεμούν ακόμη οι κατωτέρω οκτώ αιτήσεις, οι οποίες έχουν υποβληθεί από τα ενδιαφερόμενα κράτη μέλη με ευνοϊκή γνωμοδότηση:

>TABLE>

(1) Η σχετική απόφαση εκδόθηκε από την Επιτροπή στις 20.5.1996 αλλά δεν έχει ακόμη δημοσιευθεί.

3. και 4. Στις 30 Ιουνίου 1996, κυκλοφόρησαν 713 γνωστοποιήσεις περιπτώσεων πειραματικής ελευθέρωσης σύμφωνα με το άρθρο 9 της οδηγίας 90/220/ΕΟΚ. Οι γενετικώς τροποποιημένοι οργανισμοί, τους οποίους αφορούν οι γνωστοποιήσεις, και τα βασικά χαρακτηριστικά τους που ελέγχθηκαν καθώς και οι αριθμοί γνωστοποίησης, που δείχνουν τη χρονολογία ελευθέρωσης, απαριθμούνται σε πίνακα με ανάλυση κατά κράτος μέλος, ο οποίος εστάλη απευθείας στο Αξιότιμο Μέλος του Κοινοβουλίου και στη Γραμματεία του οργάνου. Δεδομένου ότι οι απλουστευμένες διαδικασίες παρέχουν τη δυνατότητα συνοπτικής αναφοράς πολλών ελευθερώσεων με μία μόνον γνωστοποίηση, ο αριθμός των τοποθεσιών ελευθέρωσης στα κράτη μέλη είναι σημαντικά μεγαλύτερος από τον αριθμό των γνωστοποιήσεων. Τα στοιχεία αυτά, ωστόσο, θα πρέπει να ζητηθούν από τις αρμόδιες αρχές των κρατών μελών.

Όσον αφορά τη διάθεση προϊόντων στην αγορά, οι σχετικές πληροφορίες περιλαμβάνονται στους πίνακες 1 και 2 ανωτέρω.
ΓΡΑΠΤΗ ΕΡΩΤΗΣΗ E-1799/96 υποβολή: Joan Vallvι (ELDR) προς την Επιτροπή (3 Iουλίου 1996)

Θέμα: Λιγότερες «γαλάζιες σημαίες» για τις ακρογιαλιές των Βαλεαρίδων Ενώσεων

Η Ευρωπαϊκή Ένωση επιβραβεύει με «γαλάζιες σημαίες» τις ακρογιαλιές και τα λιμάνια αναψυχής που διατηρούν υψηλά επίπεδα προδιαγραφών όσον αφορά την ποιότητα των υδάτων, το περιβάλλον και την ασφάλεια των χρηστών. Εφέτος η ΕΕ απένειμε τη διάκριση αυτή συνολικά σε 45 ακρογιαλιές και 18 λιμάνια αναψυχής των Βαλεαρίδων.

Από τους ανωτέρω αριθμούς προκύπτει ότι οι «γαλάζιες σημαίες» για τις ακρογιαλιές είναι κατά οκτώ ολιγότερες και για τα λιμάνια αναψυχής κατά μία περισσότερες, σε σύγκριση με το προηγούμενο έτος.

Μπορεί η Επιτροπή να μας πληροφορήσει ποιοι λόγοι υπαγόρευσαν την άρση αυτής της διάκρισης, αναλυτικά για την κάθε μία από τις εν λόγω οκτώ ακρογιαλιές;

Απάντηση της κας Bjerregaard εξ ονόματος της Επιτροπής (1 Αυγούστου 1996)

Η Επιτροπή υπενθυμίζει στο Αξιότιμο Μέλος του Κοινοβουλίου ότι η εκστρατεία «μπλε σημαία» τελεί υπό την διαχείριση μη κυβερνητικού οργανισμού που φέρει τον τίτλο « Ίδρυμα για την περιβαλλοντική κατάρτιση στην Ευρώπη» (Foundation for environmental education in Europe - FEEE) και η οποία εδρεύει στην Δανία. Ο οργανισμός αυτός συντονίζει δίκτυο εθνικών ανταποκριτών, υπεύθυνων για την εκστρατεία στο αντίστοιχο κράτος μέλος. Οι μπλε σημαίες απονέμονται από την ευρωπαϊκή κριτική επιτροπή - στην οποία εκπροσωπείται η Επιτροπή - στις παραλίες που πληρούν τα κριτήρια της εκστρατείας. Μόνο οι παραλίες που προτείνονται από την εθνική κριτική επιτροπή κάθε κράτους μέλους θεωρούνται ως υποψήφιες.

Όσον αφορά τις παραλίες των Βαλεαρίδων νήσων, σε σχέση με την περσινή χρονιά, 14 παραλίες απώλεσαν την μπλε σημαία και έξι νέες την κέρδισαν. Μειώθηκαν δηλαδή κατά 8 οι δικαιούχες παραλίες. Οι λόγοι για τους οποίους ορισμένες παραλίες δεν προτάθηκαν φέτος από την ισπανική κριτική επιτροπή μπορούν να ζητηθούν από τον ισπανικό οργανισμό που είναι υπεύθυνος για την εκστρατεία, τον «Asociaciσn de Educacion Ambiental» (ADEAC).
ΓΡΑΠΤΗ ΕΡΩΤΗΣΗ E-1373/96 υποβολή: Νικήτας Κακλαμάνης (UPE) προς την Επιτροπή (6 Iουνίου 1996)

Θέμα: Ποσόστωση γάλακτος

Τον τελευταίο καιρό όλο και πληθαίνουν τα δημοσιεύματα που μιλούν για ανισορροπία που θα δημιουργηθεί άμεσα στο ισοζύγιο γάλακτος και κρέατος στην ΕΕ λόγω της σφαγής των τριών εκατομμυρίων παραγωγικών βοοειδών της Αγγλίας εξαιτίας της σπογγώδους εγκεφαλόπαθειας.

Είναι γνωστό ότι η Ελλάδα έχει από πολλά χρόνια ζητήσει από την Ευρωπαϊκή Κοινότητα την έγκριση για μια υψηλότερη ποσόστωση αγελαδινού γάλακτος, που να πλησιάζει τη μέση κοινοτική (315 κιλά κατά μέσο όρο (= Μ.Ο) στην ΕΕ έναντι 60 κιλών κατά Μ.Ο. στην Ελλάδα ανά κάτοικο το χρόνο).

Ερωτάται η Επιτροπή: αντιμετωπίζεται το ενδεχόμενο αυξήσεως της ποσοστώσεως κατά 125.000 τόνους (από 625.000 στους 750.000 τόνους κατά ελάχιστο) ώστε να καλυφθούν μερικώς οι ανάγκες της Ελλάδας σε νωπό αγελαδινό γάλα, οι οποίες υπολογίζεται ότι υπερβαίνουν σήμερα τους 1.000.000 τόνους;

Απάντηση του κ. Fischler εξ ονόματος της Επιτροπής (28 Ιουνίου 1996)

Η Επιτροπή δεν πιστεύει ότι η σπογγώδης εγκεφαλοπάθεια των βοοειδών θα έχει επιπτώσεις βραχυπρόθεσμα στην Κοινότητα οι οποίες θα έχουν ως αποτέλεσμα την έλλειψη γαλακτοκομικών προϊόντων στην αγορά. Αντιθέτως, η τάση των δύο τελευταίων ετών αντιστράφηκε και διαπιστώνουμε επί του παρόντος μείωση των τιμών στην αγορά και αύξηση των ποσοτήτων βουτύρου και αποβυτουρωμένου γάλακτος σε σκόνη που βρίσκονται στην παρέμβαση.

Υπό τις συνθήκες αυτές, η αύξηση της εγγυημένης συνολικής ποσότητας για ένα κράτος μέλος δεν δικαιολογείται, αφού άλλωστε το καθεστώς της συμπληρωματικής εισφοράς λήγει το έτος 2000 και οι μελέτες σχετικά με το μέλλον της κοινής οργάνωσης αγορών του γάλακτος και των γαλακτοκομικών προϊόντων έχουν ήδη αρχίσει από τους ενδιαφερόμενους φορείς.
ΓΡΑΠΤΗ ΕΡΩΤΗΣΗ E-1301/96 υποβολή: Klaus-Heiner Lehne (PPE) προς την Επιτροπή (31 Μαΐου 1996)

Θέμα: Απαγόρευση για τους γερμανούς πολίτες να έχουν ιδιόκτητες εξοχικές κατοικίες στη Δανία

Σύμφωνα με πληροφορίες του Τύπου ((Άρθρο της εφημερίδας «Rheinischen Post» της 1ης Μαΐου 1996 )), οι δικαστικές αρχές της Δανίας θέλουν να υποχρεώσουν τους γερμανούς πολίτες να πωλήσουν τις εξοχικές κατοικές που έχουν στη Δανία, και τούτο ως απάντηση στις πολυάριθμες διαμαρτυρίες που προέρχονται από διάφορες κοινότητες.

Φαίνεται ότι η αγορά εξοχικών κατοικιών απαγορεύεται στους ξένους - ακόμη και στους πολίτες της ΕΕ - που είναι εγκατεστημένοι στη Δανία.

Πολλοί αγοραστές παρακάμπτουν την απαγόρευση, προφασιζόμενοι ότι πρόκειται για μόνιμη κατοικία. Οι κάτοικοι της περιοχής και οι δημοτικές αρχές φοβούνται με τις αγορές αυτές την αλλοτρίωση των περιοχών τους και την αύξηση της τιμής των ακινήτων σε βάρος των κατοίκων της χώρας.

Τις τελευταίες εβδομάδες καταγράφηκαν 13 εξοχικές κατοικίες που δεν κατοικούνται καθ' όλη τη διάρκεια του χρόνου. Ένας από τους τρόπους της έρευνας ήταν ο έλεγχος των οικιακών απορριμμάτων των κατοίκων των εξοχικών κατοικιών.

Για τις 13 αυτές περιπτώσεις υπάρχει κίνδυνος να κινηθεί ποινική διαδικασία με αποτέλεσμα την αναγκαστική πώληση των κατοικιών.

Δεν παραβιάζει ο δανικός νόμος τη Συνθήκη της ΕΕ, ιδιαίτερα όσον αφορά τη διακριτική μεταχείριση;

Γνωρίζει η Επιτροπή το νόμο αυτό; Προτίθεται η Επιτροπή να λάβει κάποια πρωτοβουλία προκειμένου να μην γίνονται διακρίσεις στη Δανία σε βάρος των γερμανών πολιτών;

Απάντηση που δόθηκε από τον κ. Monti εξ ονόματος της Επιτροπής (18 Ιουλίου 1996)

Σύμφωνα με το πρωτόκολλο αριθ. 1 που έχει προσαρτηθεί στη συνθήκη ΕΚ, η Δανία μπορεί να διατηρήσει την ισχύουσα νομοθεσία της σχετικά με την απόκτηση δευτερευουσών κατοικιών.

Η νομοθεσία αυτή δεν προβλέπει ότι η αγορά δευτερευουσών κατοικιών, και συγκεκριμένα εξοχικών κατοικιών, μπορεί να γίνεται μόνο από δανούς πολίτες αλλά από οποιοδήποτε πρόσωπο που έχει τη μόνιμη κατοικία του στη Δανία κατά την αγορά της εν λόγω κατοικίας ή έχει κατοικήσει στη Δανία για διάστημα τουλάχιστον πέντε ετών, ανεξαρτήτως ιθαγένειας.

Όσον αφορά το ιδιαίτερο πρόβλημα που εκθέτει το Αξιότιμο Μέλος του Κοινοβουλίου, η Επιτροπή διεξάγει ήδη εμπεριστατωμένη έρευνα και δεν θα παραλείψει να ενημερώσει σχετικά το Αξιότιμο Μέλος του Κοινοβουλίου, το συντομότερο δυνατόν.
ΓΡΑΠΤΗ ΕΡΩΤΗΣΗ E-1324/96 υποβολή: Encarnaciσn Redondo Jimιnez (PPE) προς την Επιτροπή (3 Iουνίου 1996)

Θέμα: Εισαγωγές οίνων από τρίτες χώρες στην Ευρωπαϊκή Ένωση

Γνωρίζει η Επιτροπή τις μαζικές εισαγωγές οίνων στην Ευρωπαϊκή Ένωση από τρίτες χώρες; Τι μέτρα θα έπρεπε να ληφθούν προκειμένου να τεθεί υπό έλεγχο η κατάσταση αυτή, και να εξασφαλισθεί έτσι το δικαίωμα της κοινοτικής προτίμησης;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1280/96, E-1324/96 και E-1328/96 (18 Ιουνίου 1996)

Η Επιτροπή διαπίστωσε επίσης ότι οι εισαγωγές οίνων προέλευσης τρίτων χωρών, και κυρίως προέλευσης Αργεντινής, προς την Ισπανία, αυξήθηκαν σημαντικά κατά την τελευταία περίοδο εμπορίας.

Η Επιτροπή, ενημερώθηκε, μέσω του τύπου, για φήμες σύμφωνα με τις οποίες έγιναν διάφορες παρατυπίες σχετικά με το θέμα αυτό. Πρέπει να τονισθεί ότι οι έλεγχοι κατά την εισαγωγή εμπίπτουν στην αρμοδιότητα των κρατών μελών. Σχετικά με το θέμα αυτό, η Επιτροπή έχει δηλώσει επανειλημμένα στα κράτη μέλη ότι πρέπει να γίνεται αυστηρός έλεγχος των εισαγωγών από τους εθνικούς οργανισμούς ελέγχου.

Αν και μέχρι σήμερα η Επιτροπή δεν έχει λάβει καμία επίσημη καταγγελία σχετικά με παράτυπες εισαγωγές, ήρθε ωστόσο σε επαφή με τους εθνικούς οργανισμούς ελέγχου για να επιστήσει συγκεκριμένα την προσοχή τους στις εν λόγω εισαγωγές και στη μετέπειτα χρησιμοποίησή τους στην εμπορική αλυσίδα. Επιπλέον, οι οργανισμοί ελέγχου ανέλαβαν τη διεξαγωγή έρευνας για τις εν λόγω εισαγωγές, της οποίας τα αποτελέσματα αναμένονται.
ΓΡΑΠΤΗ ΕΡΩΤΗΣΗ E-1428/96 υποβολή: Klaus Rehder (PSE) προς την Επιτροπή (6 Iουνίου 1996)

Θέμα: Ποσοστώσεις και τιμές για την εισαγωγή φρούτων από την Ουγγαρία και άλλες ΧΚΑΕ

Στην πρόσφατη επίσκεψή του στην Ουγγαρία ο Επίτροπος Γεωργίας της ΕΕ κ. Fischler υποσχέθηκε ότι οι «παραδοσιακές εμπορικές σχέσεις» της Ουγγαρίας με την Ευρωπαϊκή Ένωση όσον αφορά την εξαγωγή φρούτων θα διατηρηθούν.

1. Ποιά συγκεκριμένα μέτρα ενέκρινε η Ευρωπαϊκή Ένωση ώστε να καταστεί δυνατή η υλοποίηση της δέσμευσης αυτής ήδη πριν από τη φετινή συγκομιδή;

2. Πώς δικαιολογείται το γεγονός ότι οι τιμές αναφοράς δεν καθορίζονται, όπως παλαιότερα, μόνο για τα φρέσκα αλλά, εδώ και λίγον καιρό, και για τα φρούτα που προορίζονται για μεταποίηση;

3. Ποιές τιμές αναφοράς έχουν καθορισθεί για αμφότερα τα είδη φρούτων και πώς δικαιολογούνται οι καθορισθείσες τιμές;

Απάντηση του κ. Fischler εξ ονόματος της Επιτροπής (10 Ιουλίου 1996)

Το καθεστώς των τιμών αναφοράς οι οποίες ισχύουν κατά την εισαγωγή ορισμένων οπωροκηπευτικών στην Κοινότητα έχει αντικατασταθεί, ως συνέπεια των διαπραγματεύσεων που έλαβαν χώρα στο πλαίσιο του Γύρου της Ουρουγουάης, από το σύστημα των τιμών εισόδου. Το επίπεδο αυτών των τιμών έχει καθοριστεί, με μαθηματικό τρόπο, επί τη βάσει των τιμών αναφοράς οι οποίες εφαρμόστηκαν για τα εν λόγω προϊόντα κατά τη διάρκεια της χρονικής περιόδου 1986-1988. Το νέο καθεστώς τιμών εισόδου εφαρμόζεται, όπως και το προηγούμενο, για τα εν λόγω οπωροκηπευτικά, ανεξαρτήτως του προορισμού τους, είτε πρόκειται για κατανάλωση σε νωπή κατάσταση, είτε για μεταποίηση.

Για δύο προϊόντα, τα βύσινα και τα αγγούρια που προορίζονται για μεταποίηση, η Επιτροπή θεώρησε ότι ήταν αναγκαίο, το περασμένο έτος, να καθοριστούν, προσωρινά, τιμές εισόδου μειωμένες οι οποίες ισχύουν προς πάσαν κατεύθυνση (erga omnes), λαμβανομένων υπόψη των χαρακτηριστικών στοιχείων τους ως προς την αγορά, καθώς και των αναγκών προμήθειας της κοινοτικής βιομηχανίας. Ταυτοχρόνως, η Επιτροπή πρότεινε στο Συμβούλιο να μονιμοποιήσει αυτές τις μειωμένες τιμές εισόδου. Το Συμβούλιο έχει εγκρίνει αυτές τις προτάσεις ((Κανονισμός (ΕΚ) αριθ. 1191/96 του Συμβουλίου της 26.06.1996 και κανονισμός (ΕΚ) αριθ. 1192/96 του Συμβουλίου της 25.06.1996, ΕΕ αριθ. L 156 της 29.06.1996. )).

Οι μελλοντικοί όροι του καθεστώτος εισαγωγής των προϊόντων που προέρχονται από τις χώρες της Κεντρικής και Ανατολικής Ευρώπης, αποτελούν επί του παρόντος αντικείμενο διαπραγματεύσεων με τις χώρες αυτές. Είναι ακόμη πολύ νωρίς για να προδικαστεί η έκβαση αυτών των διαπραγματεύσεων.
ΓΡΑΠΤΗ ΕΡΩΤΗΣΗ E-1462/96 υποβολή: Jan Mulder (ELDR) προς την Επιτροπή (12 Iουνίου 1996)

Θέμα: Προστασία των γεωγραφικών ονομασιών προέλευσης για τα αγροτικά προϊόντα

Ευχαριστώ την Επιτροπή για την απάντησή της στη γραπτή ερώτηση Ε-0769/96 ((ΕΕ C 280, 25.9.1996, σελ. 76.)), αλλά οφείλω δυστυχώς να διαπιστώσω ότι η απάντηση δεν είναι πλήρης. Επαναλαμβάνω λοιπόν το αναπάντητο τμήμα της ερώτησης:

1. Προτίθεται η Επιτροπή να συμπεριλάβει στον κατάλογο προστασίας των ονομασιών προέλευσης τα τυριά Gouda και Edam εάν της υποβάλει σχετικό αίτημα το ενδιαφερόμενο κράτος; Συμπληρωματικά δε:

2. Θα μπορούσε η Επιτροπή να αιτιολογήσει την απάντησή της στην ως άνω ερώτηση;

Απάντηση του κ. Fischler εξ ονόματος της Επιτροπής (19 Ιουλίου 1996)

Η Επιτροπή έχει παραλάβει, την 7η Ιουνίου 1996, μόνο μία επίσημη αίτηση καταχώρησης των επωνυμιών «Gouda» και «Edam» δυνάμει του κανονισμού (ΕΟΚ) αριθ. 2081/92 ((ΕΕ αριθ. L 208 της 24.07.1992 )). Οι φάκελοι αυτοί βρίσκονται υπό μελέτη.

Ως εκ τούτου, πρέπει να γνωρίζουμε ότι κάθε αίτηση καταχώρησης που διαβιβάζεται στην Επιτροπή, μετά την 26η Ιανουαρίου 1994, αντιμετωπίζεται βάσει της διαδικασίας που προβλέπεται στα άρθρα 5, 6 και 7 του κανονισμού (ΕΟΚ) αριθ. 2081/92. Μία επωνυμία δεν δύναται να καταχωρηθεί μόνο με τη θέληση της Επιτροπής. Πράγματι, τα άρθρα αυτά καθορίζουν ιδίως τη διαδικασία δημοσιοποίησης στην οποία υποβάλλονται οι αιτήσεις αυτές. Μόνο κατόπιν αυτής της διαδικασίας δημοσιοποίησης δύνανται να καταχωρηθούν οι επωνυμίες.

Τέλος, η Επιτροπή υπενθυμίζει ότι επωνυμίες που έχουν καταστεί κοινές κατά την έννοια του άρθρου 3 του κανονισμού δεν δύνανται να τύχουν προστασίας.
ΓΡΑΠΤΗ ΕΡΩΤΗΣΗ E-0858/96 υποβολή: Alfred Lomas (PSE) προς την Επιτροπή (12 Απριλίου 1996)

Θέμα: Πυρηνικοί αντιδραστήρες

Θα μπορούσε να διευκρινίσει η Επιτροπή πόσοι αντιδραστήρες που χρησιμοποιούν ουράνιο με υψηλό βαθμό εμπλουτισμού λειτουργούν αυτή τη στιγμή στα κράτη μέλη της ΕΕ και, για κάθε έναν από αυτούς, να αναφέρει την τοποθεσία, την ποσότητα του χρησιμοποιούμενου ουρανίου με υψηλό βαθμό εμπλουτισμού, το έτος έναρξης λειτουργίας, την αναμενόμενη διάρκεια λειτουργίας και την υπεύθυνη αρχή (π.χ. εταιρεία, πανεπιστήμιο);

Θα μπορούσε επίσης η Επιτροπή να αναφερθεί στη συνολική ποσότητα ουρανίου με υψηλό βαθμό εμπλουτισμού που χρησιμοποιείται στο πρόγραμμα, και να διευκρινίσει εάν παρουσιάστηκαν κατά το παρελθόν απώλειες ουρανίου με υψηλό βαθμό εμπλουτισμού σε κάπιον από τους αντιδραστήρες και εάν όλοι οι αντιδραστήρες λειτούργησαν πάντοτε στο πλαίσιο των κανόνων ασφαλείας;

Απάντηση του κ. Παπουτσή εξ ονόματος της Επιτροπής (3 Ιουλίου 1996)

Στην Κοινότητα, 50 ερευνητικοί αντιδραστήρες και κρίσιμες διατάξεις υπόκεινται στις διασφαλίσεις του κεφαλαίου 7 της συνθήκης Ευρατόμ.

Για 23 από τις εγκαταστάσεις αυτές προβλεπόταν εξαρχής να χρησιμοποιούν ουράνιο εμπλουτισμένο κατά πλέον του 20% (ουράνιο υψηλού βαθμού εμπλουτισμού - HEU). Να σημειωθεί ωστόσο ότι στο πλαίσιο του προγράμματος που προωθείται από τις ΗΠΑ για χρησιμοποίηση ουρανίου χαμηλού βαθμού εμπλουτισμού στους ερευνητικούς και δοκιμαστικούς αντιδραστήρες (RERTR), προγράμματος οι στόχοι του οποίου υποστηρίζονται ευρέως από επιχειρήσεις ερευνητικών αντιδραστήρων στην Κοινότητα, πολλές εγκαταστάσεις έχουν ήδη μετατραπεί ή βρίσκονται στο στάδιο της μετατροπής για να χρησιμοποιούν ουράνιο χαμηλού βαθμού εμπλουτισμού.

Η ποσότητα πυρηνικού καυσίμου που περιέχεται στον πυρήνα τέτοιων εγκαταστάσεων εξαρτάται από το μέγεθος και τον σκοπό τους, είναι όμως συνήθως της τάξεως αρκετών χιλιογράμμων ουρανίου.

Όλες αυτές οι εγκαταστάσεις υπόκεινται στο καθεστώς διασφαλίσεων της συνθήκης Ευρατόμ από τότε που η τελευταία εφαρμόζεται για καθεμιά απ' αυτές, και στις διασφαλίσεις της Διεθνούς Επιτροπής Ατομικής Ενέργειας (ΔΕΑΕ), όταν αυτές έχουν εφαρμογή. Η Επιτροπή εκφράζει την ικανοποίησή της για το γεγονός ότι το HEU που χρησιμοποιείται σ' αυτές ουδέποτε παροχετεύτηκε προς αλλότριες χρήσεις στο χρονικό διάστημα κατά το οποίο οι εγκαταστάσεις υπάγονταν στις διασφαλίσεις Ευρατόμ (άρθρο 77 υπό α) της συνθήκης Ευρατόμ), και για το γεγονός συνεπώς ότι δεν παρατηρήθηκαν απώλειες HEU από τις εγκαταστάσεις αυτές στη διάρκεια του ιδίου χρονικού διαστήματος.

Ο πίνακας που ακολουθεί εμφαίνει ονομασία, επιχείρηση εκμετάλλευσης και τοποθεσία των εγκαταστάσεων:

>TABLE>
ΓΡΑΠΤΗ ΕΡΩΤΗΣΗ E-1563/96 υποβολή: Iρigo Mιndez de Vigo (PPE) προς το (25 Iουνίου 1996)

Θέμα: Παρατηρητήριο για τον ρατσισμό και την ξενοφοβία

Είναι σε θέση το Συμβούλιο να αναφέρει αν προτίθεται να στηρίξει, στο άμεσο μέλλον, τη δημιουργία ενός παρατηρητηρίου για τον ρατσισμό και την ξενοφοβία, σύμφωνα με το πνεύμα της απόφασης που έλαβε το Ευρωπαϊκό Κοινοβούλιο κατά τη σύνοδο της 9ης του παρελθόντος Μαΐου 1996 (Α4-0105/96);

Θεωρεί το Συμβούλιο αναγκαία την εισαγωγή στη Συνθήκη, μεταρρυθμίσεων που να επιτρέπουν την λήψη, επί κοινοτικού επιπέδου, συγκεκριμένων μέτρων για την καταπολέμηση των ρατσιστικών και ξενοφόβων ενεργειών οι οποίες δυστυχώς βρίσκονται σε έξαρση σε ορισμένες ευρωπαϊκές χώρες και αποτελούν απαράδεκτη παραβίαση των θεμελιωδών δικαιωμάτων του ατόμου;

Απάντηση (14 Οκτωβρίου 1996)

1. Το Συμβούλιο σημείωσε το ψήφισμα του Ευρωπαϊκού Κοινοβουλίου της 9ης Μαΐου 1996 σχετικά με την Ανακοίνωση της Επιτροπής για τον ρατσισμό και την ξενοφοβία και τον αντισημιτισμό.

2. Το Ευρωπαϊκό Συμβούλιο της Φλωρεντίας στις 21 και 22 Ιουνίου 1996 ενέκρινε την αρχή της ίδρυσης Ευρωπαϊκού Παρατηρητηρίου των ρατσιστικών και ξενόφοβων φαινομένων και κάλεσε το Συμβούλιο να εξετάσει το νομικό και δημοσιονομικό καθεστώς του μελλοντικού παρατηρητηρίου καθώς και τους δεσμούς του με το Συμβούλιο της Ευρώπης, και να αναθέσει στη Συμβουλευτική Επιτροπή για το Ρατσισμό και την Ξενοφοβία να συνεχείσει τις εργασίες της μέχρις ότου συσταθεί το Παρατηρητήριο.

3. Η διακυβερνητική διάσκεψη που πεοβλέπει στο άρθρο Ν της Συνθήκης για την Ευρωπαϊκή Ενωση εξετάζει πρόταση της Συνθήκης που θα προβλέπει ρητά κοινοτική αρμοδιότητα όσον αφορά την καταπολέμηση του ρατσισμού και της ξενοφοβίας.
ΓΡΑΠΤΗ ΕΡΩΤΗΣΗ E-1917/96 υποβολή: Wolfgang Kreissl-Dφrfler (V) προς την Επιτροπή (16 Iουλίου 1996)

Θέμα: Μεταφορές ζώων - Βαυαρία

1. Σε ποια σημεία υπάρχουν χώροι μαζικής φόρτωσης ή μεταφοράς ζώων που προορίζονται για σφαγή;

2. Ποιες ημέρες εκτελούνται οι περισσότερες δραστηριότητες μαζικής φόρτωσης και μεταφοράς;

3. Ποια είδη ζώων μεταφέρονται;

4. Ποιοί είναι οι τόποι προέλευσης και προορισμού των ζώων που προορίζονται για σφαγή;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1917/96, E-1918/96, E-1920/96 και E-1922/96 (1η Αυγούστου 1996)

Δεδομένου ότι η Επιτροπή δεν διαθέτει πληροφορίες ή δεν διαθέτει επαρκείς και ενημερωμένες πληροφορίες, δεν είναι σε θέση να απαντήσει στα ερωτήματα που της έχουν τεθεί. Γι' αυτό το λόγο, καθώς και για λόγους αρμοδιότητας, η Επιτροπή συνιστά στο Αξιότιμο Μέλος του Κοινοβουλίου να απευθυνθεί στις γερμανικές αρχές και μεταξύ αυτών στις αρχές της Βαυαρίας.
ΓΡΑΠΤΗ ΕΡΩΤΗΣΗ E-1896/96 υποβολή: Jaak Vandemeulebroucke (ARE) προς την Επιτροπή (11 Iουλίου 1996)

Θέμα: Όρια ηλικίας στις αιτήσεις εργασίας

Όπου γίνεται χρήση του ορίου ηλικίας σε αιτήσεις για εργασία, αυτό μπορεί να παραταθεί για την χρονική περίοδο κατά την οποία ο υποψήφιος εκπλήρωνε τις στρατιωτικές του υποχρεώσεις.

Μπορεί η Επιτροπή να ανακοινώσει αν για εκείνους που εθελοντικά επέλεγαν να υπηρετήσουν μεγαλύτερο χρονικό διάστημα, κάνοντας εναλλακτική θητεία, λαμβάνεται εξίσου υπόψη αυτή η μεγαλύτερη χρονική περίοδος;

Απάντηση του κ. Liikanen εξ ονόματος της Επιτροπής (5 Σεπτεμβρίου 1996)

Στις προκηρύξεις γενικών διαγωνισμών προβλέπεται, κατά κανόνα, ότι οι υποψήφιοι που έχουν εκπληρώσει τις στρατιωτικές τους υποχρεώσεις ή κάθε άλλη υποχρεωτική θητεία απολαύουν μιας παράτασης του ορίου ηλικίας αντίστοιχης με τη διάρκεια της πραγματοποιηθείσης θητείας. Τα χρονικά διαστήματα εθελοντικής θητείας που πραγματοποιείται επί πλέον της υποχρεωτικής δεν λαμβάνονται υπόψη.